ອອສເຕຣເລຍ ເປີດສະຖາບັນ ລາວ-ອອສເຕຣເລຍ, ສູນສົ່ງເສີມພາສາຕ່າງປະເທດ ພ້ອມທັງສືບຕໍ່ໃຫ້ທຶນການສຶກສາ ແກ່ ສປປ ລາວ ຈໍານວນ 31 ທຶນ ເພື່ອສ້າງບຸຄະລາກອນ, ຄູ-ອາຈານ ແລະ ແຮງງານຂອງຊາດ ທັງພາກລັດ ແລະ ເອກະຊົນໃຫ້ມີຄວາມຊໍານິຊໍານານ, ມີຄວາມຮູ້ຄວາມສາມາດ ແລະ ສາມາດປະກອບອາຊີບໃນຂະແໜງການຕ່າງໆໃຫ້ໄດ້ຕາມມາດຕະຖານສາກົນ.
ພິທີດັ່ງກ່າວ, ໄດ້ມີຂຶ້ນຢ່າງເປັນທາງການ ໃນວັນທີ 7 ກັນຍາ ຜ່ານມາ, ທີ່ສະຖາບັນລາວ-ອອສເຕຣເລຍ ເມືອງສີສັດຕະນາກ ນະຄອນຫຼວງວຽງຈັນ, ໂດຍເປັນກຽດເຂົ້າຮ່ວມຂອງພະນະທ່ານ ພັນຄໍາ ວິພາວັນ ຮອງປະທານປະເທດ ແຫ່ງ ສປປ ລາວ, ທ່ານ ມາຄອມ ເທີນບູ ນາຍົກລັດຖະມົນຕີ ອອສເຕຣເລຍ ແລະ ທ່ານ ສຸພັນ ແກ້ວມີໄຊ ລັດຖະມົນຕີ ກະຊວງແຜນການ ແລະ ການລົງທຶນ ພ້ອມດ້ວຍພະນັກງານທີ່ໄດ້ຮັບທຶນເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ, ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີ ກະຊວງສຶກສາທິການ ແລະ ກິລາ ກ່າວໃຫ້ຮູ້ວ່າ: ການພັດທະນາຊັບພະຍາກອນມະນຸດເປັນປັດໄຈອັນສໍາຄັນຕໍ່ການພັດທະນາຂອງທຸກໆປະເທດ. ຍ້ອນເຫັນໄດ້ຄວາມສໍາຄັນຂອງການພັດທະນາຊັບພະຍາກອນມະນຸດ, ລັດຖະບານ ສປປ ລາວ ກໍ່ຄື ກະຊວງສຶກສາທິການ ແລະ ກິລາ ໄດ້ໃຫ້ຄວາມສໍາຄັນດ້ານການໃຫ້ທຶນການສຶກສາໄປຮຽນຕໍ່ຢູ່ຕ່າງປະເທດ, ເຊິ່ງຖືວ່າເປັນວິທີການໜຶ່ງໃນການສ້າງບຸຄະລາກອນ, ຄູ-ອາຈານ ແລະ ແຮງງານຂອງຊາດ ທັງພາກລັດ ແລະ ເອກະຊົນໃຫ້ມີຄວາມຊໍານິຊໍານານ, ມີຄວາມຮູ້ຄວາມສາມາດ ແລະ ສາມາດປະກອບອາຊີບໃນຂະແໜງການຕ່າງໆໃຫ້ໄດ້ຕາມມາດຕະຖານສາກົນ.
ນອກຈາກນີ້, ທ່ານຍັງກ່າວໃຫ້ຮູ້ອີກວ່າ: ຜ່ານມາລັດຖະບານ ອອສເຕຣເລຍ ໄດ້ປະກອບສ່ວນຢ່າງຕັ້ງໜ້າເຂົ້າໃນການພັດທະນາຊັບພະຍາກອນມະນຸດ ໃນ ສປປ ລາວ ໂດຍໄດ້ສະໜອງທຶນການສຶກສາໃຫ້ນັກສຶກສາ, ຄູ-ອາຈານ ແລະ ພະນັກງານແຕ່ລະປີ ໄປຮຽນຕໍ່ທີ່ ປະເທດອອສເຕຣເລຍ ໃນຫຼາຍສາຂາວິຊາທີ່ມີຄວາມຈໍາເປັນຕໍ່ການພັດທະນາໃນ ສປປ ລາວ, ເຊິ່ງທຶນການສຶກສາດັ່ງກ່າວ, ມີຄຸນະພາບ ແລະ ມາດຕະຖານສູງ. ຕະຫຼອດໄລຍະເວລາ 50 ກວ່າປີ ຜ່ານມາ ມີອະດີດນັກສຶກສາຂອງລາວ ຈໍານວນ 1.200 ກວ່າຄົນ ທີ່ໄດ້ສໍາເລັດການສຶກສາ ຈາກປະເທດອອສເຕຣເລຍ. ປັດຈຸບັນນີ້, ອະດີດນັກສຶກສາຈໍານວນດັ່ງກ່າວ, ສ່ວນໃຫຍ່ແມ່ນພະນັກງານອາວຸໂສທີ່ເຮັດວຽກສັງກັດຢູ່ພາກລັດ, ບາງຄົນກໍ່ເຮັດວຽກໃນຂະແໜງການຄົ້ນຄວ້າ ແລະ ສິດສອນ ແລະ ອີກຈໍານວນໜຶ່ງກໍ່ກາຍເປັນຜູ້ປະກອບການ ແລະ ນັກທຸລະກິດທີ່ປະສົບຜົນສໍາເລັດ. ສໍາລັບປີນີ້, ລັດຖະບານ ອອສເຕຣເລຍ ມອບທຶນການສຶກສາໃຫ້ລາວ ຈໍານວນ 31 ທຶນ. ໃນນັ້ນ, ມີທຶນລະດັບຊັ້ນສູງ ຈໍານນວນ 2 ຄົນ, ປະລິນຍາໂທ 25 ຄົນ ແລະ ປະລິນາເອກ 4 ຄົນ. ນອກຈາກທຶນການສຶກສາໄປຮຽນຕໍ່ທີ່ປະເທດອອສເຕຣເລຍແລ້ວ, ລັດຖະບານອອສເຕຣເລຍ ຍັງໃຫ້ທຶນຮຽນຕໍ່ມະຫາວິທະຍາໄລພາຍໃນປະເທດ ຫຼື Laos- Australia National Scholarships Program ເພື່ອຊ່ວຍນັກຮຽນທີ່ດ້ອຍໂອກາດຈາກເຂດຫ່າງໄກສອກຫຼີກໄດ້ເຂົ້າຮຽນໃນມະຫາວິທະຍາໄລຂອງລັດຖະບານ. ນອກຈາກນີ້, ກໍ່ຍັງມີໂຄງການເຝິກອົບຮົມພາສາອັງກິດໃຫ້ແກ່ພະນັກງານລັດ ເພື່ອຊ່ວຍພັດທະນາຂີດຄວາມສາມາດດ້ານພາສາອັງກິດຂອງພະນັກງານໃຫ້ສາມາດເຊື່ອມໂຍງກັບພາກພື້ນ ແລະ ສາກົນ.
(ສາວສະຫວັນ)